Document ID: 31999L0041

Eiropas Parlamenta un padomes Direktīva 1999/41/EK
(1999. gada 7. jūnijs),
ar ko groza Direktīvu 89/398/EEK par dalībvalstu tiesību aktu tuvināšanu attiecībā uz īpašas diētas pārtikas produktiem
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 95. pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar Līguma 251. pantā izklāstīto procedūru [3], ņemot vērā Samierināšanas komitejas 1999. gada 18. martā apstiprināto kopīgo dokumentu,
(1) tā kā Padomes Direktīvas 89/398/EEK [4] 4. pants paredz to, ka attiecībā uz 1. pielikumā ietvertajām pārtikas produktu grupām īpašie noteikumi jāformulē īpašās Komisijas direktīvās;
(2) tā kā līdz šim pieņemtas īpašās direktīvas par mākslīgā piena maisījumiem zīdaiņiem un maziem bērniem [5], pārstrādātas labības pārtiku un pārtiku maziem bērniem, kas paredzēta zīdaiņiem un maziem bērniem [6], un pārtikas produktiem, kas paredzēti izmantošanai dietām ar samazinātu enerģētisko vērtību svara samazināšanai [7]; tā kā ir iemesli saistībā ar sabiedrības veselību saskaņā ar Direktīvas 89/398/EEK 4. pantu pieņemt īpašus noteikumus īpaša medicīniska nolūka diētiskiem pārtikas produktiem un pārtikas produktiem, kas paredzēti intensīvas muskuļu piepūles gadījumos, īpaši sportistiem, kā minēts tās direktīvas 1. pielikumā;
(3) tā kā pārtikas produktus ar zemu nātrija saturu, tostarp diētiskos sāļus ar zemu nātrija saturu vai bez nātrija, un pārtikas produktus, kas nesatur lipekli, var izlaist tirgū un operatīvi oficiāli kontrolēt saskaņā ar Direktīvas 89/398/EEK vispārīgiem noteikumiem, ja ir izstrādāti nosacījumi noteiktu terminu lietošanai, lai norādītu uz produktu sevišķo uzturvērtību;
(4) tā kā šo kategoriju svītrošana no Direktīvas 89/398/EEK I pielikuma atbilstu pūlēm izvairīties no nevajadzīgi sīki izstrādātiem tiesību aktiem;
(5) tā kā nav skaidrs, vai ir pietiekams pamats pieņemt īpašus noteikumus attiecībā uz Direktīvas 89/398/EEK I pielikuma 9. punktā minēto grupu, proti, pārtikas produktiem personām, kas slimo ar ogļhidrātu vielmaiņas traucējumiem (diabētu);
(6) tā kā līdz galīgā lēmuma pieņemšanai, inter alia, būtu jākonsultējas Pārtikas zinātniskajā komitejā;
(7) tā kā patērētāju aizsardzības interesēs un šādu pārtikas produktu brīvai apgrozībai, Kopienas līmenī vēl ir iespējams saskaņot noteikumus, kas piemērojami citu grupu īpašas diētas pārtikas produktiem,
IR PIEŅĒMUŠI ŠO DIREKTĪVU.
1. pants
Ar šo Direktīvu 89/398/EEK groza šādi:
1. Iestarpina šādus pantus:
"4.a pants
Noteikumus terminu lietošanai attiecībā uz
- nātrija vai sāls (nātrija hlorīds, vārāmās sāls) satura samazināšanu vai trūkumu,
- lipekļa trūkumu,
kurus var izmantot 1. pantā minēto produktu aprakstam, pieņem 13. pantā noteiktajā kārtībā.
4.b pants
Līdz 2002. gada 8. jūlijam Komisija pēc konsultācijas Pārtikas zinātniskajā komitejā iesniedz Eiropas Parlamentā un Padomē ziņojumu par īpašu noteikumu vēlamību pārtikas produktiem personām, kas slimo ar ogļhidrātu vielmaiņas traucējumiem (diabētu).
Komisija, pamatojoties uz šā ziņojuma slēdzieniem, vai nu sāk sagatavot atbilstīgus īpašus noteikumus 13. pantā noteiktajā kārtībā, vai Līguma 95. pantā noteiktajā kārtībā iesniedz visus atbilstīgus šīs direktīvas grozījumu priekšlikumus."
2. Ar šādu aizstāj 9. panta 5. punktu:
"5. Komisija līdz 2002. gada 8. jūlijam un turpmāk reizi trijos gados nosūta Eiropas Parlamentam un Padomei ziņojumu par šā panta īstenošanu."
3. I pielikumu aizvieto ar šādu:
"I PIELIKUMS
- Īpašas diētas pārtikas produktu grupas, kurām konkrētus noteikumus izklāsta īpašās direktīvās [1]:
1. Mākslīgā piena maisījumi zīdaiņiem un mākslīgā piena maisījumi maziem bērniem.
2. Pārstrādātu graudu pārtika un pārtika zīdaiņiem un maziem bērniem.
3. Pārtikas produkti diētām ar samazinātu enerģētisko vērtību svara samazināšanai.
4. Īpaša medicīniska nolūka diētiski pārtikas produkti.
5. Pārtikas produkti, kas paredzēti intensīvas muskuļu piepūles gadījumos, īpaši sportistiem.
- Īpašas diētas pārtikas produktu grupas, kurām konkrētus noteikumus izklāsta īpašās direktīvās [2], atkarībā no 4.b pantā aprakstītās procedūras risinājuma:
6. Pārtikas produkti personām, kas slimo ar ogļhidrātu vielmaiņas traucējumiem (diabētu).
"2 pants
Dalībvalstīs līdz 1999. gada 8. jūlijam stājas spēkā normatīvi un administratīvi akti, kas vajadzīgi, lai izpildītu šīs direktīvas prasības. Dalībvalstis par to tūlīt informē Komisiju.
Šie pasākumi piemērojami tādā veidā, lai:
- atļautu tirgot produktus, kas atbilst šai direktīvai, no 2000. gada 8. jūlija,
- aizliegtu tirgot produktus, kas neatbilst šai direktīvai, no 2001. gada 8. janvāra.
Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka metodes, kā veikt šādas atsauces.
3. pants
Šī direktīva stājas spēkā tās publicēšanas dienā Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Luksemburgā, 1999. gada 7. jūnijā

Labels: 17
15